  Анжелика Тихонова корреспондент 29-тӥ оштолэзе Ижкарын 100-лэсь трос интыосын «Вормон диктант» гожтозы. Туэ ужрад борды дунне вылысь 80 кунъёс итӥськозы. Со сярысь Ижкар администрацилэн пресс-службаез ивортӥз. «Вормон диктант» гожтӥсьёслы 25 юанъёсты валэктонъёс сётоно луоз. 20-ез соос пӧлысь ожгар историяя, витез – улосвыл темая. Вань пыриськисьёсты сертификатъёсын, нош вормисьёсты – дуно кузьымъёсын пусъёзы. Тужгес усто баллъёс люкам студентъёслы но дышетскисьёслы кунысьтымы вылӥ дышетскон ужъюртъёсысь историен герӟаськем ӧнеръёслы дышетскыны пырыкузы ватсаса баллъёс сётозы. Ижкарысь радъям интыосын диктант гожтон понна  куриськон келяно. Озьы ик диктантэз акцилэн нимлыко сайтаз онлайн амалэн но гожтыны луоз, диктант вылэ чӧлскон 29-тӥ оштолэзе усьтӥськоз. Тодэ вайытом, кылем арын Удмуртиын «Вормон диктантэз» 180-лэсь трос интыосын гожтӥзы. Акцие элькунлэн тӧроез Александр Бречалов но Кун Кенешлэн тӧроез Владимир Невоструев пыриськизы. Тегъёс: Мерлык Удмуртия ВормонНунал БыдӟымАтыкайож  